Quod nolumus presentibus et futuris esse incognitum litteris commendamus servare in perpetuum, quia ille reducunt ad memoriam facta mortalium, et protestantur legentibus qualiter preteriti aliqua commertia composuerunt. Ego Stephanus de Cavillis, tali testimonio fretus, notifico presentibus et futuris, qualiter adquisivi in servitio sanctorum apostolorum Petri et Pauli famulos duos, videlicet Giraldum et sororem suam Stephanam et Giraldi filiam insuper, nomine Constantiam et cunctam progeniem eorum, que inantea ab istis processerit. Inter Sanctum Petrum et quemdam militem, nomine Pontium de Salunniaco habebant communiter quatuor servos, duo erant Sancti Petri et duo prefati militis, propter quos dedi Pontio XIIIIcim nummorum solidos, et Azelino quatuor vini sextaria, ut in eternum permanerent in servitio Sancti Petri. Hoc donum fecit Pontius et Gaufridus. Ut hoc in perpetuum firmiter maneat, testibus subscriptis confirmamus. Signum Duranni de Cavillis presbiteri. S. Lamberti prepositi. S. Petri prepositi. S. Aderbaldi prepositi. S. Stephani cellararii. Si quis vero huic dono calumniam imponere voluerit, excommunicatus permaneat, nisi resipuerit et ad satisfactionem venerit.